**SELETUSKIRI**

**maaeluministri määruse „Põllu- ja metsamajanduse taristu arendamise ning hoiu investeeringutoetus asutustele “ eelnõu juurde**

**1. Sissejuhatus**

Määrus kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 67 lõike 2 alusel. Määrus on kooskõlas Euroopa Parlamendi ja nõukogu määruse (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548) artikli 10 lõike 2 alusel heaks kiidetud „Eesti maaelu arengukavaga 2014–2020” (edaspidi *arengukava*). 2014. aasta 1. jaanuaril algas uus EL-i programmiperiood 2014–2020, milles on Eestil EL-i liikmesriigina võimalik osaleda liidu maaelupoliitikas ja saada osa EL-i maaelu arengu toetuste eelarvest.

Määruse alusel antava investeeringutoetuse üldeesmärk on maatulundusmaa viljelusväärtuse suurendamine ja sihtotstarbelise kasutuse tagamine korrastatud kuivendussüsteemide kaudu.

Investeeringutoetuse üks spetsiifiline eesmärk on parandada riigi poolt korrashoitavate ühiseesvoolude (edaspidi *ühiseesvool*) tehnilist ja ökoloogilist seisukorda.

Arengukava meetme 4 „Investeeringud materiaalsesse varasse“ tegevuse liigi 4.3 „Põllu- ja metsamajanduse taristu arendamine ja hoid” raames toetatakse kahte tüüpi tegevusi: ühed on suunatud ettevõtjatele ja mittetulundusühingutele maatulundusmaa viljelusväärtuse parandamiseks ning üleujutuste ja hajureostuse leviku vähendamiseks, teised on mõeldud riigiasutustele avaliku iseloomuga investeeringuteks. Tegevuste erinevatest eesmärkidest, põhimõtetest ja sihtgruppidest tulenevalt kehtestatakse tegevuse liigi 4.3 tegevuste kohta kaks rakendusakti. Selle määrusega sätestatakse toetuse andmise ja kasutamise tingimused ning kord riigiasutustele kuivendussüsteemi ehitamiseks ja rekonstrueerimiseks ning üle 10 km2 riigi poolt korrashoitavate ühiseesvoolude (edaspidi ühiseesvoolu) uuendamiseks.

Eelnõuga asendatakse maaeluministri 03. juuni 2015. a määrus nr 63 “Põllu- ja metsamajanduse taristu investeeringutoetus riigi poolt korrashoitava ühiseesvoolu uuendamisele” (edaspidi meede 4.3.1), milles sätestati toetuse andmise ja kasutamise tingimused ja kord Põllumajandusametile (edaspidi PMA) riigi poolt korrashoitavate ühiseesvoolude uuendamiseks. 2017. a laiendati arengukavas toetuse saajate sihtgruppi, andes võimaluse toetust taotleda ka Maaeluministeeriumi valitsemisasutustel ja tema hallatavatel riigiasutustel. Arengukavas tehtud muudatused toovad kaasa rohkelt muudatusi, mistõttu kehtestatakse õigusselguse ja parema arusaamise huvides määrus uuesti. Samas on PMA-le toetuse taotlemise ja toetuse saamisega kaasnevad nõuded ning kohustused jäänud samaks (välja arvatud investeeringu tegemise tähtaeg).

Määruse ja seletuskirja on koostanud Maaeluministeeriumi maaelu arengu osakonna maaparanduse ja maakasutuse büroo peaspetsialist Reena Osolin (tel 625 6287, reena.osolin@agri.ee). Juriidilise ekspertiisi määrusele on teinud Maaeluministeeriumi nõunik Jaana Lepik (tel 625 6202, jaana.lepik@agri.ee). Määruse on keeleliselt toimetanud Maaeluministeeriumi õigusosakonna peaspetsialist Laura Ojava (tel 625 6523, laura.ojava@agri.ee).

**2. Eelnõu sisu ja võrdlev analüüs**

**Määruse § 1** sätestab määruse reguleerimisala.

Määruse eesmärk on kehtestada perioodil 2014–2020 arengukava meetme 4 tegevuse liigi „Põllu ja metsamajanduse taristu arendamine ja hoid“ raames investeeringutoetuse (edaspidi *toetus*) andmise ja kasutamise tingimused ning kord, sealhulgas toetuse saamise täpsemad nõuded riigiasutustele maaparandussüsteemide ehitamiseks ja rekonstrueerimiseks ja riigi poolt korrashoitavate ühiseesvoolude uuendamiseks, sätestada nõuded toetuse saaja, toetatava tegevuse ja taotluse kohta, abikõlblikud ja mitteabikõlblikud kulud, toetuse määr, toetuse taotlemise ja taotluse menetlemise täpsem kord, taotluse hindamise kord, nõuded toetuse saajale ning toetuse väljamaksmise ja taotluse rahuldamise otsuse muutmise või kehtetuks tunnistamise kord.

**Määruse § 2 sätestab** toetuse taotlejad janõuded toetuse taotlejale.

**Määruse § 2 lõike 1** kohaselt saavad toetust taotleda Maaeluministeeriumi valitsemisasutused või ta hallatavad riigiasutused. Võrreldes kehtiva määrusega võivad lisaks Põllumajandusametile (edaspidi *PMA*) taotleda selle määruse alusel edaspidi toetust ka Põllumajandusuuringute Keskus (edaspidi *PMK*) ja Eesti Taimekasvatuse Instituut (edaspidi *ETKI)*. PMK põhimäärusega sätestatud ülesanne on teha maatulundusmaal laboratoorseid analüüse, uuringuid ja põldkatseid ning hinnata oma tegevusvaldkonna toodete nõuetekohasust. ETKI põhimääruse kohane eesmärk on teadus- ja arendustegevus, mis toetab põllumajandustootmise efektiivsust ja konkurentsivõimet, vähendab põllumajanduse keskkonnamõju ja aitab kaasa elurikkuse säilitamisele. Asutuste põhimäärusest tulenevate ülesannete täitmiseks peavad PMK ja ETKI tegema investeeringuid maatulundusmaasse mulla viljakuse suurendamiseks ja keskkonnakaitseks, mis haakub arengukavas meetme 4.3 eesmärkidega. Seetõttu ongi laiendatud taotlejate ringi võrreldes kehtivas määruses sätestatud taotlejaga. Eelnõuga võimaldatakse ka PMK-l ja ETKI-l toetust taotleda nende majandada antud riigimaa viljelusväärtuse suurendamiseks tehtavateks investeeringuteks. Jätkuvalt saab toetust taotleda PMA, kel on maaparandusseadusest tulenev kohustus ühiseesvooludel uuendamist korraldada.

**Määruse § 2 lõige 2** sätestab, et taotleja ei tohi olla saanud samas asukohas ja sama tegevuse kohta toetust riigieelarvelistest või muudest EL-i või välisvahenditest taotluse esitamise aastale eelnenud viie kalendriaasta jooksul. Selle sätte eesmärk on vältida topeltrahastamist. Kuna PMA-le eraldatakse ühiseesvoolude korrashoiuks vahendeid ka riigieelarvest, siis on oluline, et toetusraha antakse nende ühiseesvoolude uuendamiseks, mida ei ole jõutud veel korrastada, aga mis on halvas ökoloogilises seisundis või tehnilises seisukorras. Oluline on vältida ühisvoolu uuendamistööde rahastamise kattumist sama ühisvoolu samas asukohas tehtavate uuendustööde osas. Näiteks riigi poolt korrashoitavaks ühiseesvooluks on Hindriku oja 1.4 km ulatuses. Juhul kui seda ühiseesvoolu uuendati 2013. a riigieelarvelistest vahenditest pikettidel 0-0,7 km, siis toetust samade pikettide kohta taotleda ei saa, küll aga saab toetuse abil uuendada sama ühiseesvoolu teises asukohas, nt pikettide 0,7-1,4 km lõiku. Ühiseesvoolu uuendustöö vajadus on keskmiselt iga 13,5 aasta tagant. PMA peab arvestust ühiseesvoolude olukorra ning tööde tegemise, aja kohta, märkides ära ka asukohad koos asukohaskeemidega. Maaparandusseadusest tulenevalt on PMA ainus, kes saab riigi eest ühiseesvoolul hoidu korraldada. Toetuse andmise tingimustega on välistatud olukord, kus mitu subjekti taotlevad toetust samal ajal samal eesmärgil sama objekti kohta. Ühiseesvoolude uuendamine on avaliku hüve pakkuv ja lokaalset üleujutusohtu leevendav tegevus.

**Määruse § 3 sätestab** nõuded toetatavale tegevusele, kui toetust taotleb PMA. Võrreldes kehtiva määrusega ei ole nõuded PMA tegevuse osas muutunud.

**Lõike 1** kohaselt võib PMA toetust taotleda maaparandusseaduse § 46 lõike 4 alusel Vabariigi Valitsuse 03.01.2006 korraldusega nr 1 „Riigi poolt korrashoitavate ühiseesvoolude loetelu“ (<https://www.riigiteataja.ee/akt/318122012004>) kehtestatud loetelus oleva ühiseesvoolu või selle osa uuendamiseks. Toetust võib taotleda iga eesvooluks oleva veejuhtme kohta, mis on nimetatud Vabariigi Valitsuse korralduse lisas loetletud, kas tervikliku ühiseesvoolu või selle osa uuendamise kohta. Maaparandusseaduse § 50 tähenduses on maaparandussüsteemi uuendamine selle iganenud või lagunenud osade uutega asendamine või täiendamine, kraavide taastamine esialgsel kujul ja maaparandussüsteemi osade täiendamine maaparandussüsteemi üldparameetreid oluliselt muutmata. Uuendustöö võib sisaldada hooldustööde elemente, et pärast uuendustööde tegemist vastaks ühiseesvool maaparandusseaduse § 4 lõikes 2 sätestatud nõuetele. Ühiseesvoolu uuendamiseks koostatakse ühiseesvoolu uuendusprojekt. Uuendusprojekt peab vastama põllumajandusministri 13. augusti 2013. a määruses nr 55 „Maaparandussüsteemi ühiseesvoolu uuendusprojekti sisu- ja vorminõuded“ sätestatud nõuetele. Samuti peab uuendusprojekt vastama projekteerimistingimustele, projekteerimistingimustes ettenähtud uurimistöö tulemustele ja maaparandussüsteemi projekteerimisnormidele. Uuendusprojekt koostatakse ainult riigi poolt korrashoitavate ühiseesvoolude uuendamiseks ja seda rahastatakse muudest riigieelarvelistest vahenditest ning see ei ole toetuse raames abikõlblik kulu. PMA peab kooskõlastama uuendamistööde tegemiseks uuendusprojekti projekteerimistingimustes ettenähtud riigi- ja kohaliku omavalitsuse asutustega ning maaomanikega, kelle maal uuendatav ühiseesvool paikneb. Üldjuhul võtab uuendusprojektile kooskõlastused projekteerija ja uuendustööde tegemise ajal teavitab PMA maaomanikke uuendustööde tegemise algusest PMA veebilehel. Uuendustööd tuleb teha põllumajandusministri 25. juuli 2003. a määruse nr 75 „Maaparandushoiutöödele esitatavad nõuded” kohaselt.

#### Määruse § 3 lõige 2 ja § 4 lõige 3 sätestab, et toetatav tegevus on vastavuses veeseaduses sätestatud keskkonnaeesmärkidega, arvestades nimetatud seaduses või selle alusel kehtestatud lubatud eranditega ning toetatava tegevuse võimalike kumulatiivsete mõjudega, et tegevuse elluviimise tulemusena veekogu seisund ei halveneks. Arengukava kohaselt peab kuivendusprojekt olema vastavuses Euroopa Parlamendi ja nõukogu direktiivi 2000/60/EÜ, millega kehtestatakse ühenduse veepoliitika alane tegevusraamistik (EÜT L 327, 22.12.2000, lk 1–73), artikli 4 lõikega 7. Kavandatav tegevus peab toetama veepoliitika raamdirektiivi eesmärkide täitmist. Maaparandusseaduse § 52 lõike 1 kohaselt peab vesikonna maaparandushoiukava olema kooskõlas veeseaduse alusel koostatava asjaomase veemajanduskavaga. Maaparandushoiukavad ja veemajanduskavad käsitlevad mõlemad veemajanduse probleeme ning maaparandushoiukava on kooskõlas veemajanduskavaga, sest põllu- ja metsamaal on üheks koormust vähendavaks meetmeks ka kuivenduskraavide kaudu veekogudesse jõudva toitainekoormuse ohjamine. Veemajanduskavadega kehtestatakse, et vajalikeks tegevusteks on maaparandussüsteemide ja nendel paiknevate keskkonnarajatiste hoiutööd ning eesvooludel kavandatud keskkonnameetmete rakendamine. Kuivendussüsteemide osadeks olevate vooluveekogude, sh ühiseesvoolude kasutamisel lähtutakse maaparandust reguleerivatest õigusaktidest ja maaparandushoiukavadest. Põllumajandusamet hindab iga ühiseesvoolu uuendusprojekti vastavust asjaomasele veemajanduskavale ja tegevuskavale, et oleks täidetud veekaitse põhieesmärk, s.o kõikide vete hea seisundi saavutamine. Kavandatava tegevuse vastavust veepoliitika raamdirektiivi eesmärkide täitmist tagatakse kooskõlastusprotsessi kaudu.

**Määruse § 3 lõige 3** sätestab, et PMA ei või uuendustöödega alustada varem ja tegevuse elluviimist tõendavad dokumendid ei või olla väljastatud varem kui taotluse esitamise päevale järgneval päeval tulenevalt Euroopa Parlamendi ja nõukogu määruse 1305/2013 artikli 60 lõikest 2.

**Määruse § 4** **lõige 1** sätestab toetatava tegevuse nõuded, kui toetuse taotlejateks on PMK ja ETKI. Nemad saavad toetust taotleda Maaeluministeeriumi valitsemisel oleval riigimaal paikneva kuivendussüsteemi kuuluva hoone püstitamiseks või rajatise rajamiseks ning nende rekonstrueerimiseks maaparandusseaduses sätestatud tingimustel ja korras, kui see riigimaa on antud tema kasutusse. See tähendab, et ETKI ja PMK on volitatud asutused riigiseaduse tähenduses. Nimetatud tegevused on toetatavad, kui töid tehakse maaparandusseaduse alusel kehtestatud põllumajandusministri 17. veebruari 2005. a määruses nr 18 “Maaparandussüsteemi projekteerimisnormid” (edaspidi maaparandussüsteemi projekteerimisnormid) ja põllumajandusministri 21. juuli 2005. a määruses nr 82 “Maaparandussüsteemi ehitusprojekti sisu- ja vorminõuded” (edaspidi maaparandussüsteemi ehitusprojekti sisu- ja vorminõuded) sätestatud nõuetele vastavalt.

**Määruse § 4 lõikes 2** on sätestatud, et toetatava tegevuse põhitegevuse osaks võivad olla ka kavandatava tegevusega seotud ettevalmistavad tööd, mille hulka arvatakse asjakohased projekteerimis- ja uurimistööd, keskkonnamõju hindamisega seotud tegevused, kui seda on ehitusloa andja projekteerimistingimustes ette näinud, ehitusgeoloogiline ja geodeetiline töö, (edaspidi ettevalmistav töö). Samuti toetatakse maaparandussüsteemi ehitamis- ja rekonstrueerimistööle maaparandusseaduse alusel kehtestatud korras omanikujärelevalve (edaspidi omanikujärelevalve) tegemist. Lisaks toetatakse kuivendussüsteemi toimimiseks vajaliku seadme ostmist ja paigaldamist. Kui taotletakse toetust pumpla tegevusteks, siis on abikõlblik selle investeeringuobjekti jaoks vajaliku võimsusega elektriliini ehitamine pumplast lähima liitumispunktini. Samuti on abikõlblik tegevuse elektrivõrguga liitumine.

**Määruse § 4 lõikes 4** on sätestatud, mis juhtudel ei ole PMK ja ETKI tegevused abikõlblikud. Nendeks juhtudeks on tegevused riigimetsamaal, kuna tulenevalt arengukavas sätestatust toetatakse selle meetme raames maaparanduslikke tegevusi üksnes põllumajandus- ja erametsamaal. Näiteks ei toetata maaparandussüsteemi eesvoolu ehitamist, rekonstrueerimist, kui nimetatud eesvool on üksnes riigimetsamaal paikneva maaparandussüsteemi või selle osa eesvool. Samuti ei ole abikõlblikud tegevused riigimetsamaal paikneva maaparandussüsteemi reguleeriva võrgu või keskkonnakaitserajatise ehitamine, rekonstrueerimine ning maaparandussüsteemi teenindustee ehitamine, rekonstrueerimine kui nimetatud tee teenindab ainult riigimetsamaal paiknevat maaparandussüsteemi või selle osa.

**Määruse § 4 lõikes 5** on sätestatud, et PMK ja ETKI saavad toetust taotleda maaparandussüsteemi ehitamiseks ja rekonstrueerimiseks maale, millele on nad määratud riigivaraseaduse tähenduses volitatud asutustena.

**Määruse § 4 lõike 6** kohaselt ei tohi PMK ega ETKI toetatava investeeringu tegemist alustada varem ja investeeringu tegemist tõendavad dokumendid ei või olla väljastatud varem, kui taotluse esitamise päevale järgneval päeval, välja arvatud § 5 lõike 3 punktis 1 nimetatud ettevalmistava töö korral, mille puhul töö tegemist tõendavad dokumendid ei või olla väljastatud varem kui 2014. aasta 1. jaanuaril. Nimetatud nõue tuleneb Euroopa Parlamendi ja nõukogu määruse 1305/2013 artikli 60 lõikest 2.

**Määruse § 5 lõige 1** sätestab abikõlbliku kulu arvestamise aluse. PMA-l on abikõlblikeks kuludeks ühiseesvoolu või selle osa uuendamise maksumus, mis koosneb investeeringuobjekti väljavalitud ja investeeringuobjekti tähistamiseks vajaliku tegevuse maksumusest. PMK-l ja ETKI-l on abikõlblikeks kuludeks kuivendussüsteemi ehitamise ja rekonstrueerimise maksumus, mis koosneb investeeringuobjekti väljavalitud maksumusest ja investeeringuobjekti tähistamiseks vajaliku tegevuse maksumusest. Käibemaks on abikõlblik vaid sel juhul kui asutustel ei ole võimalik taotleda selle tagastamist käibemaksuseaduse alusel. PMA korral on abikõlblikud kulud need, mis on uuendusprojektis uuendustöödena välja toodud ja mis ei muuda ühiseesvoolu üldparameetreid (vooluhulk, keskmine vooluristlõige, põhja lang).

**Määruse § 5 lõike 2** kohaselt peavad kõik abikõlblikud kulud olema mõistlikud, selged ja üksikasjalikult kirjeldatud ning taotleja peab tagama kasutatava raha otstarbeka ja säästliku kasutamise. Kulud, mille kohta toetust taotletakse, peavad olema majanduslikult otstarbekad ja vajalikud toetuse eesmärgi saavutamiseks. Kuna tööde tegija leitakse riigihanke tulemusena, siis on tagatud hankija rahaliste vahendite läbipaistev, otstarbekas ja säästlik kasutamine, isikute võrdne kohtlemine ning võrdsed konkurentsitingimused.

**Määruse § 5 lõige 3** sätestab, et taotleja peab kulude tegemisel järgima riigihangete seaduses sätestatud nõudeid, valides riigihanke läbiviimiseks sobiva hankeliigi. Taotleja on riigiasutus, kes kasutab oma tegevuseks vajalike teenuste või ehitustööde tellimisel avalikke vahendeid, mis on talle riigieelarvest määratud, ja seega on ta kohustatud riigihangete seaduse tähenduses järgima hangete läbiviimisel riigihangete seaduses kehtestatud nõudeid ning tagama oma tegevuse ja otsuste läbipaistvuse.

**Määruse § 5 lõikes 4** on loetletud kulud, mis ei ole abikõlblikud. Mitteabikõlblikud on maa ostmisele tehtud kulutused, liisingumaksed, mitmesugused tegevuskulud, näiteks kulutused juriidilise konsultatsiooni eest või toreduslikud kulud tsiviilseadustiku üldosa seaduse § 63 tähenduses. Mitteabikõlblik kulu on ka taotleja enda ja tema töötaja või tema liikme tehtud töö. Samuti ei ole abikõlblikud ei ole truubi uuendamise kulud, kui truup on nt teerajatis ja ei kuulu maaparandussüsteemi koosseisu. PMA puhul ei ole abikõlblikud ka uuendusprojektiga ja selle ettevalmistusega seotud kulud, sest nende eest on juba muudest riigieelarvelistest vahenditest makstud. Abikõlblik kulu pole ka puittaimestikuga seotud müügi ja väljaveo kulu. Abikõlblikuks kuluks loetakse võsa ja puistu langetamist, langetatud tüvede laasimist ja puitmaterjali koondamist. Riigi poolt korrashoitava ühiseesvoolu puittaimestiku eemaldumise korral kuulub puittaimestik maaomanikule ja puittaimestiku tüvede järkamine ning puitmaterjali kokkuvedu ja raiejäätmete edasine kasutamine on maaomaniku korraldada. Samuti pole abikõlblikud muud kulud, mis ei ole toetatavate tegevustega otseselt seotud.

**Määruse § 6 sätestab** toetuse määra, mis võib olla 100% abikõlblike kulude maksumusest. Toetuse maksimaalsuurust määruses ei sätestata, kuna see sõltub toetuse aastasest eelarvest, mis määratakse aasta alguses.

**Määruse § 7 sätestab** taotluse esitamise ja taotluse esitamise tähtaja. Taotleja esitab toetuse saamiseks elektrooniliselt selleks ettenähtud tähtajal Põllumajanduse Registrite ja Informatsiooni Ametile (edaspidi *PRIA*) avalduse ning selles esitatud andmeid tõendavad dokumendid (edaspidi koos *taotlus*). PRIA teatab taotluse esitamise tähtaja asutustele vähemalt kaks nädalat enne taotluse esitamise tähtaega. PMA peab iga ühiseesvoolu kohta esitama eraldi taotluse, milles võib toetust taotleda tervikliku ühiseesvoolu või selle osa kohta. Teised asutused esitavad ühe taotluse kalendriaastas.

**Määruse § 8** on sätestatud nõuded taotluse osaks olevale avaldusele. Avaldus peab sisaldama teavet, mille alusel saab kindlaks teha määruses sätestatud tingimuste täitmise kontrollimiseks ja seireks vajalikke andmeid. PRIA koostab toetuse saamiseks soovitusliku taotluse vormi ja saadab selle taotlejatele, et neil oleks võimalikult lihtne esitada dokumendid nõuetekohaselt ja taotluse rahuldamise otsustamiseks piisavate andmetega. Samuti lihtsustab ja kiirendab PRIA väljatöötatud vormil esitatav taotlus selle läbivaatamist

**Määruse § 9 lõikes 1** sätestatakse nõuded PMA taotluse osaks olevale dokumentidele. Avaldus peab sisaldama teavet, mille alusel saab kindlaks teha määruse tingimuste täitmise ja taotletava tegevuse nõuetekohasuse. Samuti peavad esitatavad dokumendid tõendama kavandatava tegevuse vastavust määruse tingimustele. Dokumendid esitatakse originaaldokumentidena, kui määruses ei ole ette nähtud dokumendi ärakirja esitamist. Vältimaks topeltrahastamist, esitab PMA PRIA-le koos taotlusega igal aastal iga ühiseesvoolu või selle osa, mille kohta ta toetust taotleb, asukoha ruumiandmed MapInfo andmekihtidena ja Microsoft Exceli tarkvaraga töödeldavas vormingus ühiseesvoolude või nende osade algus- ja lõpp-pikettide kaupa tabelina. PMA esitab koos avaldusega ka andmed riigihanke kohta , kui riigihange on läbi viidud enne taotluse esitamist, või kui riigihange viiakse läbi pärast toetuse taotlemise esitamist, siis peab PMA esitama uuendustöö eeldatava kalkulatsiooni koos põhjendustega. Kalkulatsioonis kavandatakse uuendustöö eeldatav maksumus, kasutades uuendusprojektis toodud projekteerija koostatud eelarvet. Kalkulatsioon on võimalik koostada ka uuendustööde eelmise aasta riigihanke tulemusena saadud ühikumaksumust aluseks võttes, kuna riigieelarvelistest vahenditest iga aastase ühiseesvoolude uuendamistööde korraldajana on PMA-l piisav ülevaade ühiseesvoolude uuendustööde mahtudest, tööde liikidest ja hindadest. Kalkulatsiooni eesmärk on saada iga ühiseesvoolu kohta põhjendatud maksumus, sest selle järgi teeb PRIA taotluse rahuldamise otsuse. Väljamakstava toetussumma aluseks on riigihanke tulemusel kujunenud uuendustöö hinnale vastav tehtud kulutuste tegelik hind. Uuendustööde elluviimiseks peab PMA hanke tegemisel järgima riigihangete seaduses sätestatud nõudeid, sest ta on hankija riigihangete seaduse tähenduses. Väljamakstava toetussumma aluseks seega tehtud kulude tegelikult hind riigihangete tulemusel saadud hinna piires, mis ei tohi omakorda olla taotletud toetuse summast suurem. Toetus makstakse välja ainult abikõlbliku kulu hüvitamiseks. PMA arvestama asjaoluga, et kui ta teostab riigihanke enne toetuse taotluse esitamist ja talle ei ole ettenähtud vahendeid selle tegevuse elluviimiseks ilma toetuse abita, peab ta kujundama hanketingimused selliselt, mis seavad hankelepingu sõlmimise sõltuvusse PRIA poolt toetuse määramise otsuse tegemisest. Teisisõnu PMA peab hanke teates märkima , et tegevus tellitakse vaid juhul, kui saadakse vastav rahastamisotsus.

**Määruse §-d 9 lõikes 2** sätestatakse nõuded PMK ja ETKI taotluse osaks olevale dokumentidele. Nad peavad esitama koos avaldusega ka andmed riigihanke kohta, kui riigihange on läbi viidud enne taotluse esitamist, või kui riigihange viiakse läbi pärast toetuse taotlemise esitamist, siis peavad nad esitama investeeringu kalkulatsiooni koos põhjendustega. Kalkulatsioonis peab olema toodud eeldatav tegevuse maksumus, kasutades ehitusprojektis toodud projekteerija koostatud eelarvet. Samuti peavad nad esitama maaparandusehitise projektkaardi või keskkonnakaitserajatise plaani, kui keskkonnakaitserajatis ei ole maaparandusehitise projektkaardil. Samuti tuleb esitada investeeringuobjekti asukohaskeem, kuhu on märgitud kavandatava investeeringuobjekti asukoht ja katastritunnus. Nimetatud dokumendid aitavad kindlaks teha määruse tingimuste täitmise ja taotletava tegevuse nõuetekohasuse. Ka ETKI ja PMK peavad silmas pidama asjaolu, et kui taotleja teostab riigihanke enne toetustaotluse esitamist, siis tuleb hankedokumentides seada tingimus, et tegevus tellitakse vaid juhul, kui saadakse vastav rahastamisotsus.

**Määruse §-des 10 ja 11** on ette nähtud taotluse vastuvõtmise ja kontrollimise protseduur. PRIA kontrollib taotluse vastuvõtmisel nõutavate dokumentide olemasolu, taotluse tähtaegset esitamist, taotluse nõuetekohasust ja selles esitatud andmete õigsust ning taotleja, toetatava tegevuse ja investeeringuobjekti vastavust EL-i õigusaktides, ELÜPS-is, arengukavas ja määruses sätestatud nõuetele, tehes selleks kindlaks, kas kõik omavahel võrreldavad andmed on samased, kas kõik võrreldavad andmed, sh hanke tehnilises kirjelduses ja projekti sh uuendusprojekti omavahelistes seostes, seda samasust kinnitavad ja kas on täidetud kõik määruses sätestatud nõuded.

Taotleja ja taotlus vastavad toetuse saamiseks esitatud nõuetele, kui ei esine ELÜPS-i § 79 lõikes 4 viidatud või nimetatud asjaolusid ning on täidetud kõik määruses sätestatud nõuded.

ELÜPS-i § 79 lõike 4 kohaselt tehakse taotluse rahuldamata jätmise otsus ka siis, kui taotleja, taotlus või toetatav tegevus ei vasta vähemalt ühele nõudele, mis on esitatud taotlejale, taotlusele või toetatavale tegevusele; kui nõuetele vastav taotlus ei kuulu rahuldamisele hindamiskriteeriumite alusel; kui taotluses esitatud andmed ei ole õiged või kui taotleja mõjutab taotluse menetlemist pettuse või ähvardusega või muul õigusvastasel viisil. Euroopa Parlamendi ja nõukogu määruse (EL) nr 1306/2013 artikli 60 kohaselt ei tohi anda toetusi isikutele, kelle puhul on tehtud kindlaks, et nad on toetuse saamiseks vajalikud tingimused tekitanud kunstlikult, vastupidiselt toetuste andmise aluseks olevate õigusaktide eesmärkidele. Samuti peab taotlus vastama hindamiskriteeriumite miinimumnõuetele.

PRIA-l on vajaduse korral õigus kontrollida taotluses esitatud andmete õigsust ja dokumente taotleja juures kohapeal. Samuti on PRIA-l õigus kontrollida eespool nimetatud asjaolusid taotlejaga seotud kolmanda isiku juures ja toetatava tegevuse elluviimise asukohas. Kui taotluses esinevad puudused ja muud ilmsed ebatäpsused, määrab PRIA haldusmenetluse seaduse kohaselt tähtaja puuduste kõrvaldamiseks. Kui puudus kõrvaldatakse määratud tähtajaks, loetakse taotlus tähtaegselt esitatuks. Kui puudust tähtajaks ei kõrvaldata, võib PRIA jätta taotluse läbi vaatamata. Puuduste kõrvaldamiseks tähtaja andmisel tuleb arvestada komisjoni rakendusmääruse (EL) 809/2013, millega kehtestatakse Euroopa Parlamendi ja nõukogu määruse (EL) 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 347, 20.12.2013) artiklis 4 ilmsete vigade parandamise kohta sätestatut.

Haldusmenetluse seaduse § 15 lõike 1 kohaselt on haldusorgan kohustatud talle esitatud taotluse vastu võtma sõltumata selle puudustest, kui seadusega ei ole sätestatud teisiti. Haldusmenetluse seaduse § 15 lõike 2 kohaselt määrab haldusorgan puuduste kõrvaldamise tähtaja, kui taotluses ei ole esitatud nõutud andmeid või dokumente või kui taotluses on muid puudusi. Taotluse läbivaatamata jätmise alused on sätestatud haldusmenetluse seaduse § 14 lõikes 6.

**Määruse § 12** sätestab taotluste hindamise. Määruse kohaselt hindab toetuse taotluseid PRIA. Lõige 1 sätestab, et toetuse taotlused hinnatakse lõikes 2 ja lõikes 5 kehtestatud hindamiskriteeriumite alusel. Kuna tegemist on erinevate investeeringuobjektide ja toetatavate tegevuste, mille eesmärk on mõnevõrra erinev , siis kehtestatakse hindamiskriteeriumid PMA ja ülejäänud riigiasutuste kohta eraldi. Võrreldes kehtiva määrusega ei ole PMA hindamiskriteeriumid muutunud. PMA taotluste hindamiskriteeriumid on järgmised:

* ühiseesvool vajab uuendamist;
* ühiseesvooluga seotud kuivenduspindala suurus;
* ühiseesvoolu sängi või selle osa uuendamise vajadus.

Kui toetust taotletakse ühiseesvoolu osa kohta, siis kehtivad lõike 2 punktides 1 ja 2 nimetatud hindamiskriteeriumite miinimumnõuded ühiseesvoolu kui terviku kohta, mille koosseisus see taotletav osa on. Lõike 2 punktis 3 nimetatud hindamiskriteerium kehtib iga ühiseesvoolu osa kohta, mille kohta toetust taotletakse.

PMK ja ETKI taotluste hindamiskriteeriumid on järgmised:

* kavandatav tegevus sisaldab keskkonnakaitseabinõusid;
* kavandatava tegevuse kuivenduse viis;
* kavandatava tegevuse vajadus.

**Määruse § 13** sätestab toetuse taotluse rahuldamise ja rahuldamata jätmise korra.

**Määruse § 13 lõige 1** sätestab, et kõik taotlused rahuldatakse ELÜPS-i § 79 lõike 1 punkt 3 kohaselt. See sätestab,etkui taotleja, taotlus ja toetatav tegevus vastavad toetuse saamiseks esitatud nõuetele ning taotlus vastab hindamiskriteeriumite miinimumnõuetele, rahuldatakse toetuse eelarve piires toetuse andmise tingimuste kohaselt kõik taotlused. Taotlus on nõuetele vastav, kui taotleja, taotlus ja toetatav tegevus vastavad ELÜPS-is, arengukavas ja määruses sätestatud nõuetele.

**Määruse § 13 lõige 2** sätestab, et kui kõigi nõuetele vastavate taotluste rahastamise summa ületab toetatava tegevuse rahastamise eelarvet, koostab PRIA taotluste paremusjärjestuse ning rahuldab taotluste paremusjärjestuse alusel parimad taotlused, mis vastavad hindamiskriteeriumite miinimumnõuetele, ELÜPS-i § 79 lõike 1 punkti 2 alusel.

**Määruse § 13 lõike 3** kohaselt moodustab PRIA hindamistulemuste põhjal taotluste paremusjärjestuse PMA ja ülejäänud riigiasutuse kohta eraldi.

**Määruse § 13 lõige 4** sätestab PMA taotluste miinimumhindamiskriteeriumid**.** PMA ühiseesvoolude hindamiskriteeriumid ei ole muutunud selle meetme rakendamise aastate jooksul. Esimeseks hindamiskriteeriumiks on, et ühiseesvool vajab uuendamist. Miinimumnõudena on kehtestatud, et ühiseesvool või selle osa vajab uuendamist maaparandushoiukava kohaselt. Maaparandushoiutööde sihipäraseks korraldamiseks koostatakse maaparandushoiukavad, milles kehtestatakse halvas tehnilises ja ökoloogilises seisundis olevad ühiseesvoolud, mis vajavad uuendamist esimeses järjekorras. Samuti juhtis arengukava eelhindaja tähelepanu, et maaparandust tuleb toetada maaparandushoiukavade alusel, mistõttu sai see üheks hindamiskriteeriumite miinimumnõudeks.

Teiseks hindamiskriteeriumiks on ühiseesvooluga seotud kuivenduspindala suurus. Miinimumnõudeks on, et ühisvool peab olema ühiseesvooluks vähemalt 200 ha suurusele põllumajandusmaale. Ühiseesvooludesse suubuvad veed 380 689 ha põllumajandusmaal paiknevatelt kuivendussüsteemidelt ning loovad eelduse nendesse suubuvate maaparandussüsteemide toimimiseks ja sellega põllumajandusmaa sihipärases kasutuses hoidmiseks. Kuna maaparandussüsteemid on 60–400 ha suurused, siis on võetud põllumajandusmaa kuivendussüsteemi keskmiseks suuruseks 200 ha.

Kolmandaks hindamiskriteeriumiks on ühiseesvoolu sängi või selle osa uuendamise vajadus. Selle hindamiskriteeriumi miinimumnõudeks on, et ühiseesvoolu sängi pole viimased viis kalendriaastat uuendatud. Viimased kümme aastat on ettevõtjad ja maaparandusühistud saanud EL-i vahenditest maaparanduse tegevuseks toetust taotleda, kuid ühiseesvoolude rahastamise maht ja tempo ei ole vastanud tegelikule vajadusele ning ühiseesvooludel on tehtud vaid hädapärasemaid töid. Seetõttu on toetuse puhul hindamiskriteeriumi miinimumnõudeks võetud sängi uuendamise vajaduseks tavapärasest lühem intervall ehk viis aastat, et oleks tagatud ühiseesvoolu nõuetekohane toimimine.

Selleks, et taotlus vastaks hindamiskriteeriumite miinimumnõuetele, peavad olema täidetud kõik kolm tingimust.

**Määruse § 13 lõige 5** sätestab taotluste hindamiskriteeriumid, mis on mõeldud PMK ja ETKI taotlustele. Esimeseks hindamiskriteeriumiks on keskkonnakaitserajatiste abinõude rakendamine. Hindamiskriteeriumi miinimumnõudena sätestatakse, et kavandatava tegevusega tuleb ehitada või rekonstrueerida ka keskkonnakaitserajatis. Maaparanduse keskkonnakaitserajatis aitab vähendada põllumajandussaaduste tootmise käigus tekkivat hajukoormuse leviku ohtu, mis suundub maaparandussüsteemi kaudu maatulundusmaalt suublasse. Seega on parim teadaolev praktika hajukoormuse leviku vähendamiseks ehitada või rekonstrueerida maaparandussüsteemi keskkonnakaitserajatisi.

Teiseks hindamiskriteeriumiks on kuivenduse viis. Miinimumnõudeks on maaparandussüsteemi maa-alal valdavalt drenaažkuivenduse ehitamine või rekonstrueerimine. Kuna drenaažkuivendus omab eeliseid kraavkuivenduse ees: puudub umbrohu levik kraavikaldal, säilib paremini mullaviljakus, suublasse jõudev vesi on puhtam, siis eelistatakse drenaaži ning sätestatakse hindamiskriteeriumi miinimumnõudeks drenaažikuivenduse ehitamine või rekonstrueerimine.

Kolmandaks hindamiskriteeriumiks on kavandatava tegevuse investeeringu vajadus. Miinimumnõudeks on, et toetusega kavandatav tegevus viiakse ellu, kui maaparandussüsteemi ei ole viimased 15 aastat rekonstrueeritud. Kuna 83% maaparandussüsteemidest on rajatud rohkem kui 30 aastat tagasi, siis on need tänaseks amortiseerunud ja vajavad rekonstrueerimist ning vastavusse viimist muutlike ilmastiku tingimusega ja keskkonnakaitseliste eesmärkidega. Kuna osalist rekonstrueerimist vajavad maaparandussüsteemid iga 15 aasta tagant, siis ongi võetud miinimum hindamiskriteeriumiks need süsteemid, mis ei ole 15 aastat rekonstrueeritud.

Selleks, et taotlus vastaks hindamiskriteeriumite miinimumnõuetele, peavad olema täidetud kõik kolm tingimust.

**Määruse § 13 lõiked 6-7** sätestavad, et PMA taotluste paremusjärjestuse moodustamisel võetakse aluseks § 12 lõike 2 punktis 2 nimetatud hindamiskriteerium, mille kohaldamisel loetakse paremaks taotlus, milles sisalduv ühiseesvool on eesvooluks suuremal põllumajandusmaal paiknevale kuivendussüsteemile. PMK ja ETKI taotluste paremusjärjestuse moodustamisel võetakse aluseks § 12 lõike 5 punktis 3 nimetatud hindamiskriteerium, mille kohaldumisel loetakse paremaks taotlus, milles kavandatav maaparandussüsteem on vanuselt vanim.

**Määruse § 13 lõiked 8-9 ja 11** sätestavad, et PRIA teeb taotluse rahuldamise otsuse, taotluse osalise rahuldamise otsuse või ELÜPS-i § 79 lõike 4 alusel taotluse rahuldamata jätmise otsuse 60 tööpäeva jooksul arvates taotluse esitamise tähtaja viimasest päevast. Kui taotleja ja taotluse nõuetekohasuse kontrollimise käigus tehakse kindlaks, et taotleja või taotlus ei vasta vähemalt ühele toetuse saamiseks esitatud nõudele, taotluses on esitatud valeandmeid või taotleja mõjutab taotluse menetlemist pettuse või ähvardusega või muul õigusvastasel viisil, taotleja ei võimalda kontrollida taotluse nõuetekohasust või taotleja ei ole puuduste kõrvaldamiseks määratud tähtaja jooksul puudusi kõrvaldanud, teeb PRIA taotluse rahuldamata jätmise otsuse.

**Määruse § 13 lõige 10 sätestab, et** taotluse võib rahuldada osaliselt, kui taotluses on taotletud toetust ka mitteabikõlblike kulude kohta. Sellisel juhul võib PRIA vähendada taotletut summat mitteabikõlblike kulude võrra taotleja nõusolekul tingimusel, et saavutatakse taotluses toodud eesmärgid.

**Määruse §-s 14** sätestatakse kohustused toetuse saajale.

**Määruse § 14 lõike 1** kohaseltviib toetuse saaja tegevuse ellu kolme aasta jooksul arvates taotluse rahuldamise otsusest ning esitab tegevuse elluviimist tõendavad dokumendid PRIA-le kuni kolmes osas arvates PRIA poolt taotluse rahuldamise otsuse tegemisest.

ELÜPS-i § 75 lõike 1 kohaselt peavad maaelu arengu toetuse abil tehtavad kulud olema mõistlikud, vajalikud toetuse eesmärgi saavutamiseks ning vastama asjakohastes EL-i õigusaktides, arengukavas ning ELÜPS-is ja selle alusel kehtestatud õigusaktides sätestatud tingimustele, ning sama paragrahvi lõike 2 kohaselt peavad toetuse taotleja ja toetuse saaja järgima kulude tegemisel toetuse andmise tingimustes sätestatud nõudeid.

**Määruse § 14 lõike 2 punkti 1** kohaseltPMAkohustatud hooldama investeeringuobjekti, et ühiseesvool vastaks maaparandusseaduses sätestatud nõuetele vähemalt viie aasta jooksul arvates PRIA poolt viimase toetusosa väljamaksmisest, ning võimaldama teostada toetuse sihipärase ja tähtaegse kasutamise üle järelevalvet. Kui toetust taotletakse investeeringuobjekti ehitamise või rekonstrueerimiseks, siis peab tagama investeeringuobjekti kestvuse vähemalt viis aastat arvates PRIA poolt viimase osa toetusosa väljamaksmist. ELÜPS-i §-s 111 on sätestatud, et kui pärast toetuse väljamaksmist selgub, et toetusraha on eeskirjade eiramise või hooletuse tõttu makstud alusetult, sealhulgas kui seda ei ole kasutatud sihipäraselt, nõutakse toetusraha toetuse saajalt, sealhulgas valikumenetluse korras valitud toetuse saajalt, osaliselt või täielikult tagasi Euroopa Parlamendi ja nõukogu määrustes (EL) nr 1303/2013 ja (EL) nr 1306/2013 ning teistes EL-i asjakohastes määrustes sätestatud alustel ja tähtaegadel.

Euroopa Parlamendi ja nõukogu määruse (EL) nr 1303/2013 artikli 71 punkti 1 kohaselt peab sellise tegevuse puhul, mis hõlmab investeerimist taristusse või tootlikku investeeringut, maksma Euroopa struktuuri- ja investeerimisfondidelt saadud toetuse tagasi, kui viie aasta jooksul arvates toetusesaajale lõppmakse tegemisest või vajaduse korral riigiabi eeskirjades kehtestatud aja jooksul leiab sellega aset mõni alljärgnev sündmus:

a) tootmistegevuse lõpetamine või üleviimine programmipiirkonnast välja;

b) selline muutus taristu üksuse omandisuhetes, mis annab ettevõttele või avalik-õiguslikule isikule põhjendamatu eelise või;

c) oluline muutus toetava tegevuse iseloomus, eesmärkides või rakendustingimustes, mille tulemusena kahjustataks selle algseid eesmärke.

**Määruse § 14** **lõike 2** **punktide 2–7** kohaselt peab toetuse saaja tagama toetuse väljamaksmise aluseks olevate dokumentide nõuetekohasuse ja kulude abikõlblikkuse ning võimaldama teostada toetuse sihipärase ja tähtaegse kasutamise üle järelevalvet ja teha muid toetuse saamisega seotud kontrolle ning osutama selleks igakülgset abi. Euroopa Parlamendi ja nõukogu määruse (EL) nr 1306/2013 artikli 59 kohaselt lükatakse toetuse- või maksetaotlus tagasi, kui toetusesaaja või tema esindaja takistab kohapealse kontrolli tegemist, välja arvatud vääramatu jõu või erandlike asjaolude korral. Toetuse saaja peab eristama selgelt raamatupidamises toetuse kasutamisega seotud kulud ning neid kajastavad kulu- ja maksedokumendid muudest kulu- ja maksedokumentidest. PMA peab järgima hangete elluviimisel riigihangete seadust, esitama seireks vajalikku teavet ning esitama järelevalve teostamiseks või muu kontrolli tegemiseks vajalikud andmed ja dokumendid määratud tähtaja jooksul.

**Määruse § 15** sätestab investeeringu tegemist tõendavate dokumentide esitamise korra. PRIA koostab maksetaotluse vormi ja avaldab selle oma veebilehel. Euroopa Parlamendi ja nõukogu määruse (EL) nr 1305/2013 artikli 60 punkti 4 kohaselt tõendatakse toetusesaajate tehtud makseid arvete ja maksmist tõendavate dokumentidega. Toetuse väljamaksmise aluseks on PMA esitatav vormikohane maksetaotlus ja uuendustööde üleandmist-vastuvõtmist tõendavad dokumendid. Kui toetust taotleb PMK või ETKI, siis peab üleandmis-vastuvõtmist tõendav akt olema enne PRIA-le esitamist kooskõlastatud ka PMA-ga ja ning omanikujärelevalve tegijaga, ning sellelt peab nähtuma osutatud teenuse või tehtud töö maht ja maksumus, akti koostamise ajaks osutamata teenuse või tegemata töö maht ja maksumus ning riigihankes esitatud töö või teenuse maht ja maksumus.

**Määruse § 16** sätestab toetuse maksmise ja maksmisest keeldumise alused**.** Toetus makstakse välja üksnes abikõlblike kulude hüvitamiseks ja üksnes siis, kui toetuse saaja on tegevused nõuetekohaselt ellu viinud.Toetuse maksmise otsuse teeb PRIA sellise aja jooksul, et toetusraha oleks võimalik toetuse saaja arvelduskontole kanda kahe kuu jooksul arvates nõuetekohaste dokumentide saamisepäevast.ELÜPS-i § 81 lõikes 3 sätestatud juhtudel tehakse toetuse maksmisest keeldumise otsus 25 tööpäeva jooksul arvates toetuse maksmisest keeldumise aluseks olevast asjaolust teadasaamisest. ELÜPS-i § 81 lõige 3 sätestab, et PRIA teeb toetuse maksmisest keeldumise otsuse, kui pärast taotluse rahuldamist, kuid enne toetuse maksmist tehakse kindlaks taotluse rahuldamata jätmise alused või kui toetuse saaja ei ole täitnud toetuse saaja kohustusi. Oluline on anda tähtaeg keeldumise otsuse tegemiseks, mitte niivõrd taotluse rahuldamise otsuse kehtetuks tunnistamiseks.

ELÜPS-i § 80 lõike 2 kohaselt tunnistatakse maaelu arengu toetuse taotluse rahuldamise otsus kehtetuks, kui esineb vähemalt üks järgmistest asjaoludest:

1) ilmneb asjaolu, mille puhul taotlust ei oleks rahuldatud;

2) toetuse saaja ei ole tegevust ettenähtud tähtaja jooksul ellu viinud;

3) tegevust ei ole võimalik tegevuse elluviimise tähtaja jooksul ellu viia;

4) toetuse saaja ei täida EL-i õigusaktides või ELÜPS-is või selle alusel kehtestatud õigusaktides sätestatud kohustusi.

Euroopa Parlamendi ja nõukogu määruse (EL) nr 1306/2013 artikli 64 kohaselt halduskaristust ei kohaldata, kui põllumajandusalaste sektoripõhiste õigusaktide kohaldamisest tulenevate rahastamiskõlblikkuse kriteeriumite, kulukohustuste või muude kohustustega seotud mittevastavuse põhjuseks on vääramatu jõud.

**Määruse § 17** sätestab dokumentide säilitamise korra, millest tulenevalt määruse alusel esitatud dokumente taotlejale ei tagastata ning nimetatud dokumente säilitatakse PRIA-s kuni 2032. aasta 31. detsembrini.

**Määruse § 18 sätestab,** et maaeluministri 3. juuni 2015. a määrus nr 63 “Põllu- ja metsamajanduse taristu arendamise ning hoiu investeeringutoetus riigi poolt korrashoitavate ühiseesvoolude uuendamiseks” tunnistatakse kehtetuks, kuna käesolev määrus asendab kehtivat määrust.

**3. Määruse vastavus Euroopa Liidu õigusele**

Määruse väljatöötamisel võeti aluseks Euroopa Parlamendi ja nõukogu määrus (EL) nr 1305/2013, komisjoni delegeeritud määrus (EL) nr 807/2014, komisjoni rakendusmäärus (EL) nr 808/2014, Euroopa Parlamendi ja nõukogu määrus (EL) nr 1303/2013 ning Euroopa Parlamendi ja nõukogu määrus (EL) nr 1306/2013.

**4. Määruse mõjud**

Võrreldes kehtiva määrusega sätestatakse maaparanduse tegevusteks toetuse taotlemise võimalus ka PMK-le ja ETKI-le, kes korraldavad riigiomandis oleva põllumajandusmaa kasutamist riigivaraseaduse kohaselt. Toetatavate tegevuste tulemusel paraneb riigiasutuste omandis oleva põllumajandusmaa viljelusväärtus, mis on kooskõlas meetme eesmärkide täitmisega, et saavutada võimalikult suure osa maatulundusmaa taristu toimimine, mis aitab kaasa põllumajanduse konkurentsivõime tõstmisele ja jätkusuutlikkusele.

Tegemist on toetusega, mille tulemusena paraneb ühiseesvoolude tehniline ja ökoloogiline seisund ning paraneb riigiasutuste omandis oleva põllumajandusmaa kuivendusseisund. Programmperioodil 2014-2020 kavandatakse toetuse abil riigi poolt korrashoitavaid ühiseesvoole uuendada kokku umbes 515 km, mille korrashoiust sõltub tuhandetel hektaritel põllumajandusmaa kuivendussüsteemide nõuetekohane toimimine. Lisaks kavandatakse parandada 500 ha ulatuses riigiomandis oleva põllumajandusmaa kuivendusseisundit, et oleks tagatud põllumajandusmaa sihipärane kasutus.

Tabelis 1 on toodud seni meetme 4.3.1 toimunud taotlusvoorude eelarved ja määratud toetuste kogusummad. 2018. a toetuse eelarveks on planeeritud 1,3 mln eurot.

**Tabel 1. M 4.3.1 eelarve, taotletud ja määratud toetus taotlusvoorude lõikes**

|  |  |  |  |  |
| --- | --- | --- | --- | --- |
| Taotlus-voor | Taotlusvooru eelarve, EUR | Taotletud toetuse summa, EUR | Määratud toetuse summa, EUR | Määratud toetuse osakaal eelarvest |
| I | 900 000 | 886 742 | 886 742 | 98,53% |
| II | 900 000 | 893 640 | 893 640  | 99,29% |
| III | 977 000 | 923 638 | 923 638 | 94,54% |
| Kokku | 2 777 000 | 2 704 020 | 2 704 020 | 97,37% |

4.1 Mõju majanduskeskkonnale

Toetuse raames antavad tegevused omavad positiivset mõju põllumajanduse ja metsmajanduse taristu arengule. Meetme rakendamisel suureneb maaparandussüsteemide parema toimimise tulemusena põllumajanduslikus kasutuses oleva maa mullaviljakus ning ühiseesvoolude uuendamisega tagatakse maatulundusmaa kasutajate konkurentsivõime. Sihtrühmaks on riigiasutused (PMA, ETKI JA PMK), kellele toetus loob lisavõimalused maaparanduslike tegevuste rahastamiseks. Mõju ulatus on keskmine kuni suur (riigi poolt korrashoitavate ühiseesvoolude osas), sest ühiseesvoolud viivad ära vee suuremalt osalt maaparandussüsteemide reguleerivast võrgust ja ühiseesvoolude korrastamise tagajärjel luuakse eeldused nendesse suubuvate maaparandussüsteemide toimimiseks ja sellega maatulundusmaa sihipärases kasutuses hoidmiseks. Mõju avaldumise sagedus on keskmine ja ebasoovitavate mõjude kaasnemise risk on väike, mistõttu ei oma muudatus olulist mõju ja on oma iseloomult positiivne.

4.2 Mõju elu- ja looduskeskkonnale

Muudatuste mõju elu- ja looduskeskkonnale on neutraalne. Üldiselt aitab meetme rakendamine kaasa maaparanduse võimalike negatiivsete keskkonnamõjude leevendamisele ja likvideerimisele, seda eeskätt keskkonnakaitserajatise rakendamisega. Toetatavate projektidega panustatakse veeseaduses sätestatud keskkonnaeesmärkide saavutamist.

4.3 Mõju riigiasutuste ja kohalike omavalitsusasutuste korraldusele

PRIA töökoormus määruse rakendamisel mõnevõrra tõuseb, sest toetuste saajate sihtgrupp laieneb ETKI ja PMK näol, mille tõttu tuleb täiendada kontrolliprotseduure. Samuti muutub tegevuste elluviimise tähtaeg 2 aastalt 3 aastale, mistõttu maksetaotluste menetlusperiood pikeneb.

4.4 Mõju regionaalarengule

Määruse muudatuse mõju regionaalarengule on kaudne, kuid positiivne, olles seotud maade sihtotstarbelise kasutatavuse säilitamisega ja asjaoluga, et riigi poolt korrashoitavad ühiseesvoolud paiknevad igas maakonnas.

Mõjude olulisuse väljaselgitamine:

1) mõju ulatus on keskmine kuni suur, kuid sihtgrupi käitumistes erilisi muutusi ei toimu ning puudub tarvidus olulises määras muutustega kohanemisele suunatud tegevusteks. Peamiseks toetuse saajaks on PMA, kelle jaoks määrusega muudatusi ei kaasne;

2) mõju avaldamise sagedus on väike kuni keskmine, kokkupuude on reeglipärane, aga mitte igapäevane;

3) mõjutatud sihtrühma suurus on väike

4) ebasoovitavate mõjude kaasnemise risk on väike, sest tegemist on eelkõige positiivse toimega mõjudega, sest toetuse abil rahastatud maaparandussüsteemide seisukord aitab peatada maaparandussüsteemide tehnilise seisukorra halvenemist.

Järeldus mõju olulise kohta: kuna muudatuse mõju ulatus on keskmine kuni suur ja avaldumise sagedus on keskmine ja mõjutatud sihtrühma suurus on väike ja ebasoovitavate mõjude kaasnemise risk on väike, siis eelnõu määrusena kehtima hakkamise mõju on keskmine.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse alusel antavat toetust rahastatakse 83% ulatuses Maaelu Arengu Euroopa Põllumajandusfondi (EAFRD) vahenditest ning 17% ulatuses riigieelarvest. Käesoleva määruse alusel antava toetuse eelarve on indikatiivselt 6 mln eurot.

**6. Määruse jõustumine**

Määrus jõustub üldises korras.

**7. Määrus kooskõlastamine, huvirühmade kaasamine ja avalik konsultatsioon**

Määrus esitatakse kooskõlastamiseks Rahandusministeeriumile ja Keskkonnaministeeriumile õigusaktide eelnõude elektroonilise kooskõlastamise infosüsteemi EIS kaudu.